કાશ્મીર તેના કાશ્મીરી જાજમ માટે પણ વિખ્યાત છે. ‘તમે અહીં જાજમ ન બનાવી શકો?’ – યુવતીઓનાં ટોળાં વચ્ચે બેઠેલી જાજમની કારીગર જમીલા ઉત્સાહમાં આવીને જવાબ વાળતાં કહે છે, ‘જાજમ ગમે ત્યાં ન બની શકે, તેના માટે વાતાવરણ અનુકૂળ હોવું જરૂરી છે. વળી જાજમ આયોજનબદ્ધ રીતે તૈયાર થાય છે. પ્રથમ વેપારી જરૂરિયાત પ્રમાણે ઓર્ડર નોંધે છે અને પછી બનાવવાની શરૂઆત થાય છે. પહેલાં આખી ડિઝાઇન કાગળ પર બનાવાય છે, જાજમ નિર્માણ માટે એક વડા હોય છે, જેની નીચે પાંચ-છ કારીગરો કામ કરતાં હોય છે. વડા દરેક વાણા માટે કલર બોલે છે અને કારીગરો એ રંગના દોરા વાપરતા જાય છે. મોર, પોપટ, ફૂલ,વેલ જેવી ડિઝાઇન ઉપસી આવે છે. એક જાજમ તૈયાર થતાં દોઢેક મહિનો લાગે છે. જેની બજારકિંમત રૂ. ૩.૫થી ૪ લાખ સુધીની હોય છે, પણ અમને ફૂટના ૨૦૦ રૂપિયા લેખે મજૂરી ચૂકવાય છે.’